গত ১৪ জুন বেজে ওঠে বিশ্বকাপের বাঁশি। সেই থেকে ফুটবল উন্মাদনায় মাতে পুরো বিশ্ব। প্রতিটা দিন দেখা যায় ফুটবল যুদ্ধ। বাজে কারো বিদায় ঘণ্টা। মাঠ ছাড়ে অশ্রু নিয়ে। কেউবা জয়ের আনন্দে ফেটে পড়ে উল্লাসে। এমনভাবে গত দুই সপ্তাহ পার হয়। শুক্রবার যেন যুদ্ধবিরতি চলে। কোনো লড়াই ছিল না। তবে দলগুলো আরো উজ্জীবিত হয়ে আজ থেকে ফের মাঠে নামছে। গ্রুপ পর্বে হারের পরও স্বপ্ন বেঁচে থাকত। পরের ম্যাচে ভালো করার সুযোগ ছিল। হেরেও সমীকরণের মারপ্যাঁচে পরের রাউন্ডের খেলার সুযোগ পায়। আজ থেকে সেই সুযোগ নেই। এখানে হারলেই বিদায়। এমন কঠিন বাস্তবতায় প্রথম ম্যাচে মুখোমুখি সাবেক দুই বিশ্ব চ্যাম্পিয়ন আর্জেন্টিনা ও ফ্রান্স। তাদের মধ্যে এক দল পাবে কোয়ার্টার ফাইনালের টিকেট। অন্য দল কাটবে বিমানের টিকেট। এমন ম্যাচে সবার চোখ থাকবে লিওনেল মেসি ও অ্যান্টনি গ্রিজম্যানের দিকে। তাদের মধ্যে যিনি জ্বলে উঠবেন হয়তো তার স্বপ্নই বেঁচে থাকবে।